**Κωνσταντίνος Καβάφης, *Αιμιλιανός Μονάη, Αλεξανδρεύς, 628-655 μ.Χ.***

*Το ποίημα είναι του Κωνσταντίνου Καβάφη (1863 – 1933), Επιμέλεια Γ. Π. Σαββίδη. Τα Ποιήματα, Τ. Α’ 1897 - 1918, Ίκαρος 1963.*

Με λόγια, με φυσιογνωμία, και με τρόπους  
μια εξαίρετη θα κάμω πανοπλία·  
και θ’ αντικρύζω έτσι τους κακούς ανθρώπους  
χωρίς να έχω φόβον ή αδυναμία.

Θα θέλουν να με βλάψουν. Aλλά δεν θα ξέρει  
κανείς απ’ όσους θα με πλησιάζουν  
πού κείνται[[1]](#footnote-1) η[[2]](#footnote-2) πληγές μου, τα τρωτά μου μέρη,  
κάτω από τα ψεύδη που θα με σκεπάζουν.—

Pήματα[[3]](#footnote-3) της καυχήσεως του Aιμιλιανού Μονάη.  
Άραγε να ‘καμε ποτέ την πανοπλία αυτή;  
Εν πάση περιπτώσει, δεν την φόρεσε πολύ.  
Είκοσι επτά χρονώ, στην Σικελία πέθανε.

. βρίσκονται

2. οι (από τις γνωστές σκόπιμες ανορθογραφίες του Καβάφη)

3. Λόγια

**ΘΕΜΑ 3 (μονάδες 20)**

Στο ποίημα παρατηρούμε στις δύο πρώτες στροφές τη χρήση του πρώτου ενικού ρηματικού προσώπου και στην τελευταία στροφή το τρίτο ενικό ρηματικό πρόσωπο. Ποιος μιλάει σε κάθε περίπτωση και τι πετυχαίνει, κατά τη γνώμη σου, με αυτή τη γλωσσική επιλογή ο ποιητής;

**ΘΕΜΑ 4 (μονάδες 15)**

Να ερμηνεύσεις την επιθυμία του ποιητικού υποκειμένου στο Κείμενο 2 εστιάζοντας στον συμβολισμό της «πανοπλίας». Πιστεύεις ότι το ποίημα έχει επίκαιρο χαρακτήρα, αν και έχει γραφτεί πολλά χρόνια πρωτύτερα; Να αναπτύξεις την ερμηνεία σου σε 120-150 λέξεις.

**ΘΕΜΑ 3 (μονάδες 20)**

Στις δύο πρώτες στροφές του ποιήματος ο Κων/νος Καβάφης επιλέγει το πρώτο ενικό ρηματικό πρόσωπο, για να αποδώσει με πιο άμεσο και εκφραστικό τρόπο, με τη μορφή του **εσωτερικού μονόλογου**, τις σκέψεις του Αιμιλιανού Μονάη από την Αλεξάνδρεια.

Αντίθετα, στην τρίτη στροφή ο τόνος του ποιήματος αλλάζει με την παράλληλη διαφοροποίηση του ρηματικού προσώπου. Είναι φανερό πλέον ότι αυτός που παίρνει τον λόγο είναι ο **ποιητής**, ο οποίος **σχολιάζει** με ελαφρά **ειρωνεία** την αρχική αισιοδοξία του ποιητικού υποκειμένου να δημιουργήσει ένα «σκληρό», σιδερόφρακτο προσωπείο, για να είναι σε θέση να αντιμετωπίζει αποτελεσματικότερα τους κακούς ανθρώπους.

Η ειρωνεία αποτυπώνεται με την ερώτηση που διατυπώνει και την απάντηση ότι λόγω θανάτου σε μικρή ηλικία δεν μπόρεσε τελικά ο Αιμιλιανός να κρατήσει για πολύ αυτό το προσωπείο.

Με την εναλλαγή των δύο ρηματικών προσώπων στο ποίημα ο Καβάφης πετυχαίνει να στήσει ένα σκηνικό στο οποίο με τη μορφή **θεατρικού μονόλογου** πρωταγωνιστεί ένα μάλλον φανταστικό πρόσωπο και στο τέλος η σκηνή κλείνει με τα σχόλια και τις παρατηρήσεις του ίδιου (που είναι ο σκηνοθέτης), σε τρίτο ρηματικό πρόσωπο.

Ο ποιητής δίνει με αυτό τον εμφατικό τρόπο την απάντησή του σε όσους θέλουν να υποδυθούν έναν διαφορετικό εαυτό από αυτόν που πραγματικά έχουν.

**ΘΕΜΑ 4 (μονάδες 15)**

Στο ποίημα ο Κωνσταντίνος Καβάφης αναφέρεται στην επιθυμία ενός νεαρού, του Αιμιλιανού Μονάη (μάλλον φανταστικού προσώπου, που μπορεί να εκφράζει τον καθένα μας) **να υιοθετήσει μια τελείως διαφορετική συμπεριφορά και προσωπικότητα από αυτή που έχει στην πραγματικότητα**, προκειμένου να ξεγελάσει τους κακόβουλους ανθρώπους και να κρύψει τις αδυναμίες και τα τρωτά σημεία του χαρακτήρα του. Προφανώς ο νέος είναι ευαίσθητος και φοβάται ότι η ευαισθησία του θα γίνει αιτία κακόβουλης κριτικής ή εκμετάλλευσης. Γι΄ αυτό επιθυμεί να δημιουργήσει μια «πανοπλία» που θα αποτελείται από λόγια, φυσιογνωμία και τρόπους. Είναι φανερό ότι **η πανοπλία συμβολίζει το «προσωπείο του σκληρού και απρόσιτου» που επιθυμεί το ποιητικό υποκείμενο να κατασκευάσει**, για να μην είναι ευάλωτο.

Το θέμα του ποιήματος εξακολουθεί να είναι επίκαιρο, αφού ειδικά στην εποχή μας οι άνθρωποι για διάφορους λόγους υιοθετούν ένα «προσωπείο», ένα χαρακτήρα διαφορετικό από αυτόν που έχουν είτε για να επωφεληθούν οικονομικά είτε για να προφυλαχθούν από τις κακές προθέσεις των άλλων.

1. βρίσκονται [↑](#footnote-ref-1)
2. οι (από τις γνωστές σκόπιμες ανορθογραφίες του Καβάφη) [↑](#footnote-ref-2)
3. Λόγια [↑](#footnote-ref-3)